ฟิทช์ยืนเรตติ้ง 4สถาบันการเงิน
&#8220;ฟิทช์&#8221; คงเครดิต 4 สถาบันการเงิน ชี้ได้บริษัทแม่ในประเทศค้ำฐานะ
1 มี.ค. 2559

“ฟิทช์” คงเครดิต 4 สถาบันการเงิน ชี้ได้บริษัทแม่ในประเทศค้ำฐานะ
บริษัท ฟิทช์ เรทติ้งส์ ประกาศคงอันดับเครดิตสากลสกุลเงินต่างประเทศระยะยาว และอันดับเครดิตภายในประเทศระยะยาวของธนาคารและสถาบันการเงินไทย 4 แห่งที่เป็นบริษัทลูก ของสถาบันการเงินต่างประเทศ ประกอบด้วย ธนาคารยูโอบี (ไทย) หรือ UOBT ได้รับการคงอันดับเครดิตสากลสกุลเงินต่างประเทศระยะยาวและอันดับเครดิตภายในประเทศระยะยาวที่ “A-(tha)” และ “AAA(tha)” ตามลำดับ โดยแนวโน้มอันดับเครดิตมีเสถียรภาพ
นอกจากนี้ ยังคงเครดิตธนาคารซีไอเอ็มบี ไทย หรือ CIMBT สำหรับเครดิตภายในประเทศระยะยาวที่ “AA-(tha)” แนวโน้มอันดับเครดิตมีเสถียรภาพ บริษัทหลักทรัพย์ซีไอเอ็มบี (ประเทศไทย) หรือ CIMBS สำหรับเครดิตภายในประเทศระยะยาวที่ “AA-(tha)” แนวโน้มอันดับเครดิตมีเสถียรภาพ และบริษัทหลักทรัพย์เมย์แบงก์ กิมเอ็ง หรือ MBKET สำหรับเครดิตภายในประเทศระยะยาวที่ “AA(tha)” แนวโน้มอันดับเครดิตเป็นลบ
นอกจากนี้ ฟิทช์ได้ประกาศให้อันดับเครดิตภายในประเทศระยะยาว แก่หุ้นกู้ไม่ด้อยสิทธิ ไม่มีประกันของ UOBT ที่ “AAA(tha)” มูลค่ารวมไม่เกิน 1 หมื่นล้านบาท อายุไม่เกิน 5 ปี วัตถุประสงค์ของการออกหุ้นกู้ไม่ด้อยสิทธิในครั้งนี้ เพื่อเป็นเงินทุนหมุนเวียนในการประกอบกิจการและนำไปใช้ชำระคืนเงินกู้ยืม
สำหรับการคงเครดิตของสถาบันการเงินทั้ง 4 แห่ง ฟิทช์พิจารณาจากปัจจัยสนับสนุนจากธนาคารแม่ เนื่องจากฟิทช์เชื่อว่า สถาบันการเงินเหล่านี้เป็นธนาคารหรือบริษัทลูกที่มีความสำคัญในเชิงกลยุทธ์ต่อธนาคารแม่และกลุ่ม และมีการเชื่อมโยงการดำเนินงานอย่างสอดคล้องกันกับกลุ่มในระดับสูง และการสนับสนุนที่ผ่านมาในอดีตจากธนาคารแม่ที่ให้แก่บริษัทลูกเหล่านี้ทั้งในด้านการดำเนินงานและการเงิน